Dailininkė Asta Keraitienė: dažais ir teptuku sekanti pasakas

Miglė Morkūnaitė,

Menotyrininkė

Rokiškio krašto kultūriniame gyvenime gana gerai žinomas Astos Keraitienės vardas. Tai – įvairiapusė menininkė, propaguojanti skirtingas dailės technikas – pradedant tapyba, grafika, akvarele, baigiant eksperimentais pastele ir t.t. Ji – Saviugdos centro įkūrėja, domisi savęs pažinimo praktikomis, per filosofiją, religijų bei tikėjimų istoriją mėgina pažinti pasaulį ir siekia jį atskleisti kitiems. Tai daro taip, lyg sektų pasaką – spalvingai, žaismingai, o kartu - pamokančiai bei įkvepiančiai. Kartais popieriaus lape, kartais medžio ar drobės pavidale. Žinant šiuos faktus, tampa įdomu labiau pasigilinti į autorės kūrybą, gvildenamas temas bei savitą pasaulėžiūrą, atsispindinčią ir sukurtuose meno kūriniuose, puošiančiuose ne tik privačių namų interjerus, bet ir viešąsias miesto erdves (langinių plenerų metu ištapytomis A. Keraitienės langinėmis dekoruota Rokiškio miesto medinė architektūra).

Kaip ir daugelio autorių, A. Keraitienės veikloje galima aptikti skirtingus kūrybinius etapus. Pirmasis – kuomet pieštukas ir pastelė tapo pagrindiniais išraiškos įrankiais. Tuomet atsirado tamsaus kolorito, stipriai stilizuotų motyvų piešiniai. Vėliau, pradėjus tapyti drobėje, pamažu gimė ryškiaspalviai vaizdiniai, kuriuose įamžinti žmogaus, paukščio, angelo motyvai, savitos augalinės kompozicijos. Iki šiol jos darbuose veikia tam tikri personažai, kurie labai prisideda prie prasminio darbų krūvio ir pasitelkus vaizduotę padeda plėtoti pasakojimo naratyvą. Jie – ne tik suteikia peno akims dėl savo dekoratyvumo, pasakiškų, nematytų, unikalių formų, bet ir nukreipia žiūrovo mintis labai giliems apmąstymams, kelionėms laiku per civilizacijas, senąsias kultūras, visą sukauptą išmintį vėliau pritaikant nūdienai. Tuomet atsiskleižia universalios, bendražmogiškas gyvenimo tiesos, būdingos visiems laikams – visų laikų pasakoms bei mitams.

Šiuo metu autorė atsidavusi mandalų drobėje kūrimui. Mandala įdomi tuo, jog apibrėžia menininko kūrybinį lauką, įstato jį į tam tikros formos indą, tačiau kaip tą indą užpildo, kokį turinį jam suteikia, jau priklauso nuo individualių sprendimų. Todėl mandala, kad ir kas ją bekurtų, visuomet atrodys kitokia. A. Keraitienės sukurti vaizdiniai savo forma yra artimi tradicinei tibetiečių mandalai – ryškių spalvų, simetriški, kuriantys harmonijos įspūdį. Būtent pozityvo, darnos ir taikos nuotaikos yra juntamos visuose menininkės darbuose. Beje, šių metų vasarą autorės mandalų paroda „Gėlės pabudimas“ sulaukė nemažo žiūrovų dėmesio, užpildžiusi Rokiškio krašto muziejaus erdves.

 Visą straipsnį skaitykite žurnale